
Nathalie Svensson, 46 år, overlege i psykiatri ved Akademiska sjukhuset i Uppsala. Nordens ledende ekspert på psykopater, og medlem av Rikskriminalpolitiets profileringsgruppe, GMP. Nathalie er skilt fra advokaten Håkan Svensson, og de har barna Tea, 9 år og Gabriel, 11 år. Håkan har flyttet sammen med sin personlige trener Tilde Corazon, 28 år.

Sonja Nilson, 70 år. Nathalies mor. Fotokunstner som, når hun ikke sliter med alkoholavhengighet, bruker tid på veldedighetsprosjekter sammen med vennene i Lions.

Estelle Ekman, 45 år. Nathalies lillesøster. Operasjonssykepleier i Sundsvall.

Kriminalinspektør Johan Axberg, 42 år, sjef for etterforskningsenheten i Sundsvall og medlem av GMP. Samboer med TV-reporter Carolina Lind, 40 år. Sammen har de sønnen Alfred på 2 år og datteren Alma på 3 måneder.

Kriminalinspektør Vincent Schytt, 50 år, politisjef i Uppsala. Pedantisk og forfengelig både når det gjelder klær og politiarbeid. I all hemmelighet er han kjent som Reven på grunn av sin sluhet og sitt rødlige hår.

UPPSALA, FREDAG 15. MARS

Hun møter blikket. Det er det mørkeste hun har sett. Det er et blikk som vil drepe.

Et øredøvende smell treffer trommehinnene og blir til et ekko som knuser alle tanker.

Det føles som om noen sparker henne hardere enn hun trodde var mulig. Magen sprekker, og luften forlater henne med et stønn hun ikke kjenner igjen.

Instinktivt presser hun hendene mot smerten. Jakken blir våt, varm og rød. Som i sakte film faller hun på knærne på den snødekte asfalten.

Da hun ser opp, ser hun en glinsende pistol forsvinne inn i en sølvfarget bil. Sjåføren har på seg en svart finlandshette og snur hodet slik at hun ikke lenger ser de hatefulle øynene. Alt blir stille og uklart, som om luften rundt henne smelter.

Hun tar noen dype åndedrag og kjenner at lungene fungerer. Hver gang frigjøres blokkeringen i nervebanene, og hun innser hva som har skjedd.

Nei!

Hun vil ikke dø.

Bilen kjører av gårde, og en kvinne med en stemme hun kjenner igjen, roper navnet hennes. Ordene flyter over i hverandre og forsvinner i en fjern støy.

Så faller alt bort.

Nathalie hevet vannglasset og smilte til Johan. «Velkommen til Uppsala. Synd at du må dra snart.»

Han gjengjeldte smilet, og glassene deres møttes i en klirrende lyd som raskt forsvant mot den fløyelsrøde innredningen og lydene fra kjøkkenet. De satt overfor hverandre på restaurant Iberico med utsikt over Fyrisån og hadde nettopp fått sine patatas bravas og gambas al ajillo, som freste koselig i støpejernspannene. Siden Johan skulle hjem til Sundsvall med syvtoget, hadde Nathalie avtalt å møte ham da restauranten åpnet klokken halv fem.

Som forventet var de alene. Det passet henne fint. Det føltes nesten like intimt som da hun inviterte ham på middag hjemme i Kungshamn i fjor høst. Forskjellen var at her måtte de ikke jobbe aktivt for ikke å ha sex. Følelsene og fornuften var ikke enige om det var bra eller dårlig.

«Jeg skulle gjerne blitt en natt, men du vet hvordan det er», svarte han og tok en slurk av ølen sin. «Selv om man nesten ikke får sove eller tenke en tanke selv, vil man være nær de små underverkene hele tiden.»

«Hvor gammel er Alma nå?»

«Tre måneder i morgen.»

«Gratulerer! Hvis jeg ikke hadde hatt bilen, ville jeg ha tilbudt deg champagne. Hvordan tar storebror det?»

Hun ble stille og innså at hun snakket for mye, som alltid når hun var nervøs.

Johan spiddet en gyllen potetbit med gaffelen og kikket ut i det grå været. «Så langt har ikke Alfred skjønt hva sjalusi er. Han passer på lillesøsteren med et alvor jeg aldri har sett hos en toåring.»

Hun husket at Gabriel hadde vært akkurat lik da Tea ble født. Hun nevnte ikke at alt gikk til helvete da han fylte tre.

«Problemet er at svigermor i praksis har flyttet inn hos oss», fortsetter Johan bekymret. «Fordi Carolina har vondt i ryggen og jeg jobber så uregelmessig, har hun sovet hos oss nesten hver natt siden Alma ble født. Så en dag med kurs og å få møte deg var akkurat det jeg trengte.»

Han fyrte av det sjarmerende smilet sitt, som gjorde at smilehullene kom tydelig til syne under skjeggstubbene. Som en refleks dro hun hånden gjennom håret og så mot kelneren, som gikk rundt og tente lys på bordene.

«Du er forresten kjempefin på håret», fortsatte han da hun så på ham igjen. «Jeg liker når det blir langt og krøller seg. Du var fin før også, men det er enda finere nå. Og det ser veldig bra ut med den jakken og genseren.»

«Takk», sa hun og følte seg umiddelbart lykkelig. Hun trodde nesten hun hadde glemt følelsen, og etter de siste ukenes mørke var dette definitivt noe hun trengte.

De tok en reke hver og smilte til hverandre.

«Men la oss ikke snakke mer om meg», sa Johan. «Nå vil jeg vite hvordan det går med deg.»

I stedet for å svare med en eller annen frase om hamsterhjulet som snurrer og går, satt Nathalie og lot blikket hvile i de grønne øynene hans. De siste ukene hadde vært noen av de tøffeste hun noensinne hadde opplevd. Men Johan kunne hun snakke med. Hun gledet seg virkelig til å få sette ord på dilemmaet hun slet med døgnet rundt.

Etter saken om den forsvunne Lucia-jenta, som de hadde jobbet med begge to, hadde de hatt kontakt via telefon og Facetime noen ganger i uken. Selv om de snakket om det meste, hadde hun ikke sagt noe om det som tynget henne, nemlig den mulige levertransplantasjonen. Johan, derimot, visste alt om hvor vanskelig det var at Nathalies eksmann Håkan og hans Tilde hadde fått en sønn, noe som gjorde at Gabriel og Tea heller ville være sammen med dem enn med henne. Selv om hun innså at dette var en naturlig og midlertidig fase, fikk hun vondt i hjertet hver gang barna med utilslørt iver viste at de ville dra til Håkan.

Til å begynne med hadde hun forsøkt å håndtere sjalusien og frustrasjonen med de kognitive teknikkene hun lærte pasientene sine hver eneste dag. Da det ikke hjalp, hadde hun latt følelsene flomme over og latt seg synke så langt ned i mørket hun kunne for å få energi til å komme seg ut av det.

Kanskje det hadde snudd, kanskje ikke. Hun visste ikke hvilken retning hun beveget seg i, men det viktigste var at hun beveget seg. Og nå hadde hun et mye større problem. Et problem som, i motsetning til den skjøre selvfølelsen hennes i forholdet til barna, krevde at hun tok en beslutning.

«Ærlig talt, de siste ukene har vært skikkelig opp og ned», begynte hun. «Jeg har ikke sagt noe om det fordi det har vært for vanskelig.»

Johan stoppet opp midt i bevegelsen, med poteten på gaffelen.

«Hva er det som har skjedd? Fortell!»

«Som du vet, har moren min lenge hatt problemer med alkohol», begynte Nathalie og tørket seg om munnen med en serviett, selv om hun ikke trengte det. «I januar fikk hun leversvikt og ble innlagt på sykehus. Hun ble behandlet på intensiven, og hun sluttet faktisk helt å drikke.»

Hun ble tørr i halsen og tok en slurk vann. «Først så det ut til å gå i riktig retning, hun ble flyttet til en annen avdeling, og etter en måned ble hun skrevet ut. Men for tre uker siden ble det hvite i øynene hennes gult, magen svulmet opp og hun kastet opp blod. Jeg tok henne med til legevakten, og det viste seg at leversvikten hadde kommet tilbake. I tillegg ble det oppdaget en liten, men ondartet svulst.»

Johan la gaffelen stille ned på tallerkenen og så på henne med et blikk som sa mer enn ord.

Nathalie kjente smaken av maten dø i munnen mens hun forsøkte å formulere resten av historien. «Det betyr at hun trenger en levertransplantasjon for å overleve. Og testene har vist at jeg er den eneste mulige donoren.»

Med et bekymret uttrykk lente Johan seg over bordet og la en hånd over hennes. Den var varm og tung og sendte en strøm av varme gjennom armen hennes og rett inn i hjertet.

«Men du kan vel ikke gi henne din egen lever?»

Hun smilte litt av uvitenheten hans. Noen ganger savnet hun det. Som lege visste hun ofte for mye. Som da Sonja fikk et av sine forventede tilbakefall, da effekten av Gabriels ADHD-medisiner avtok, eller da hun selv misbrukte sex og kjøpte klær for tusenvis av kroner for å døyve angsten.

«Du har rett», sa hun. «Men når det gjelder levende donorer, tar man bare en fjerdedel av leveren. Deretter vokser den i både mottakeren og donoren slik at den fungerer som før. Leveren er et unikt organ i så måte.»

Han nikket og løftet hånden bort med en forsiktig bevegelse. «Hvorfor har du ikke sagt noe?»

Hun trakk på skuldrene. «Det er vanskelig nok å snakke om det her. Men nå spiser vi. Det var ikke meningen å la maten bli kald.»

For å vise at hun mente det hun sa, tok hun to kjempereker i én bit. Det smakte fortsatt ingen ting, og hun måtte kjempe for å svelge.

«Når må du bestemme deg?»

«Så snart som mulig, men senest innen to uker. Ellers er risikoen for å mislykkes for stor. Og kreften kan spre seg når som helst. Hvis den gjør det, er det for sent.»

«For en vanskelig avgjørelse. Jeg har verken foreldre eller søsken, men jeg kan forestille meg hvor vanskelig det må være.»

Hun nikket. «Først hadde jeg tenkt å stille opp. En fra kullet mitt på medisin, som jobber som transplantasjonskirurg, undersøkte meg grundig med blodprøver, røntgen og biopsier. Hun heter Isabella Falk og er en av de beste på sykehuset. Men så viste det seg at leveren min er unormal …» Nathalies stemme døde hen.

«Hva betyr det?»

«At risikoen ved operasjonen er større enn normalt.»

«Hvor stor?»

«Det er fem prosent sjanse for at jeg får kroniske komplikasjoner, og to prosent for at jeg dør innen en uke etter inngrepet.»

Han nikket stille, tok pliktskyldigst en potet og tygget så sakte at biten lot til å smelte i stedet for å knuses i munnen.

«Én av tjue», sa han flatt.

«Men hvis jeg ikke gjør det, kommer mamma til å dø. Samtidig vet jeg at det er stor risiko for at hun begynner å drikke igjen. Og på grunn av kreftsykdommen er det bare 50 prosent sjanse for at operasjonen vil lykkes.»

«Hva sier lillesøsteren din? Kan hun ikke donere?»

«Nei, Estelle har feil vevstype. Og hun ber meg bare om å følge hjertet mitt.»

Ingen av dem møtte blikket til den andre. Stillheten vokste, men med Johan var den ikke plagsom. Så dro han hånden gjennom det rufsete håret og så på henne igjen.

«Hva sier moren din?»

Nathalie la kniven og gaffelen sammen for å vise at hun var ferdig med å spise. Det var en vane moren Sonja hadde vært nøye med å lære henne allerede før hun begynte på skolen.

«Hun sitter på et rom på Ackis og planlegger en fotoutstilling hun skal ha i sommer.»

Johan hevet øyenbrynene.

«Så det er underforstått at jeg stiller opp for henne, og at det kommer til å gå bra med henne. Men la oss snakke om noe annet», avsluttet hun da hun så kelneren på vei mot bordet deres.

De bestilte dessert og en cappuccino hver. Forsiktig begynte de å snakke om antiterrorkurset Johan hadde tatt, om barna og om hvor spennende det ville bli å jobbe sammen igjen. Nathalie følte seg gradvis mer bekvem. Det var godt å få luftet det som føltes som den viktigste beslutningen i livet, selv om hun innså at Johan ikke kunne gi noen konkrete råd.

De fikk hver sin vanilje- og kanelpudding med karamellisert sukker og revet appelsinskall. Smakssansen vendte tilbake, og sakte bygget de en bro over det mørke vannet som hele tiden syntes å strømme gjennom livene deres.

Da regningen kom, og Johan insisterte på at det var hans tur til å spandere, ringte mobilen hennes.

«Det er mamma», sa hun.

«Svar», oppfordret han og ga kelneren kredittkortet sitt.

I øyekroken så han at det var en vanskelig samtale, og han hørte at Nathalie lovet å ordne noe med en gang. Hun avsluttet akkurat idet servitøren ga Johan kvitteringen.

«Typisk», sa hun og åpnet den Ferrari-røde vesken sin. «Jeg hentet mammas lesebriller hos optikeren og har lovet å ta dem med til henne i kveld.»

Hun tok dem opp, som for å vise hvor glemsk hun var.

«Hun skal se på bilder til utstillingen og går bananas hvis jeg ikke kommer.»

«Selvfølgelig skal du dra. Jeg kan spasere til stasjonen.»

«Ikke i dette været», sa Nathalie og nikket ut av vinduet. Store snøflak virvlet rundt i vindkastene og ble til en grå sørpe i det øyeblikket de traff bakken.

«Mars», smilte han. «En dag minus to, kuling og hålke …»

Han tok en pause, og hun la til: «… og dagen etter plussgrader, regn og rasfare. Nei, jeg skal kjøre deg som jeg lovet.»

«Takk, men i så fall drar vi innom sykehuset. Vi har god tid. Jeg kan vente i bilen.»

«Er du sikker på at det er greit?» spurte hun takknemlig.

«Selvfølgelig», svarte han og reiste seg.

Johan slo opp kragen på skinnjakken, og Nathalie la Armani-frakken tett rundt seg da døren til restauranten gled igjen bak dem.

«Definitivt ikke vær for en spasertur», smilte Johan og slengte den slitte skinnvesken over skulderen.

«Tjue meter kan vi klare», svarte hun og nikket mot den røde Volvoen sin, som sto på parkeringsplassen ved elven og var den eneste fargeklatten i alt det grå.

Med hånden over øynene som bekyttelse mot snøen, beveget de seg mellom sølepytter av slaps, issvuller og eksosfarget snø. På en av brosteinene midt i gaten gled Nathalie og mistet balansen. Heldigvis var Johan raskt ute og fanget henne opp. Hun kjente styrken i armene hans og duften av huden hans.

«Ta det rolig», sa han og smilte muntert mens han hjalp henne på beina. «Jeg tipper de allerede har nok brudd på legevakten.»

«Takk, men jeg ville bare se om du virkelig er en sånn gentleman som jeg av og til tror.»

Han tok henne i armen. Uten å skynde seg gikk de mot bilen. Hun beskyttet fortsatt ansiktet mot snøen med hånden, det gjorde ikke han.

Med et trykk på nøkkelen låste hun opp bilen og ble møtt av et mykt klikk i låsen og blinkende lys. På passasjersetet lå en fidget spinner med et Star Wars-merke i midten. Johan la vesken i baksetet og plukket opp spinneren.

«Det er Gabriels», sa hun. «Han må ha glemt den da jeg kjørte dem til Håkan på vei hit.»

«Det er fascinerende når noe så enkelt plutselig blir noe som alle vil ha», sa Johan og begynte å snurre på den. «Og etter et par måneder er det noe helt annet som er populært.»

«Gabbe elsker å holde på med den», svarte Nathalie og rygget ut da to personer, som hun antok var studenter, hadde passert to meter bak bilen på skranglete sykler. «Selv om han vanligvis har problemer med å konsentrere seg, kan han sitte i timevis med den der.»

Hun svingte til venstre inn på Fyristorg og kjørte langs elven i retning sykehuset. I krysset ved Drottninggatan stoppet hun for en av byens grønne elbusser som kjørte mot Stora torget. Johan la spinneren i hanskerommet og spurte om det var greit at han tok en snus.

«Selvfølgelig, så lenge du ikke tenner en røyk», svarte hun smilende.

Det var en lettelse å kunne le til tross for alvoret de nettopp hadde delt. Dette var en av de tingene som var så fint med Johan, evnen til å veksle raskt mellom ulike følelsesmessige tilstander. På den måten kunne hun stole på at reaksjonene var ærlige, noe hun ikke alltid kunne gjøre på jobben. Og det var en trøst at han aldri dømte henne når hun sa eller gjorde noe dumt.

Da de passerte Norrlands nation kjente hun lukten av snus og tenkte på den gangen de hadde sex på hotellet i Östersund. Det var 7 måneder og 10 dager siden, men hun husket det som om det var i går. Hvordan han hadde tatt ut snusen og kysset henne. Hvordan han tok på henne og blottla hver eneste nervetråd. Hvordan hun hadde vært så åpen som hun noensinne kunne bli. Hvordan hun skrek høyt og bet ham i skulderen.

Hun kjente at kinnene ble varme, ble flau over tankene sine og kastet et blikk på ham. Han børstet fingrene rene for snus og så opp mot himmelen.

«Det ser ut som om det klarner opp», sa han da hun svingte til høyre ved Islandsfallet. «Nå kan du til og med se at det begynner å skumre.»

«Den eneste fordelen med dette været er at det er uforutsigbart», svarte hun og klarte å høres omtrent så avslappet ut som hun hadde tenkt. «Her er Flustret, og rett frem ser du Slottet», fortsatte hun for å distansere seg ytterligere fra det hun nettopp hadde tenkt på.

De rosa tårnene med sine svarte takkupler så ut til å løfte den bølgende himmelen mellom seg som et løfte om at lyset og varmen ville komme hvis man holdt ut noen uker til. I Svandammen lå et titalls ender omgitt av grå is som dekket halve dammen.

«Hvordan har farmor Rosine det?» spurte Nathalie.

«Jo, takk, hun kjemper på. Men etter at Hedvig døde, har hun ingen venner igjen. Hun sier at hun like gjerne kan dø, og jeg synes det blir stadig vanskeligere å vite hva jeg skal si. Hun har smerter og kjeder seg og sier at hun har levd ferdig.»

«Jeg forstår», sa Nathalie da hun svingte inn på sykehusområdet. Hun tenkte på sin mor, som verken manglet glede eller venner. Selvfølgelig ville Nathalie stille opp og donere. Hvordan kunne hun i det hele tatt nøle? Men som et ekko kom svarene på det spørsmålet: fordi risikoen er for stor, fordi Sonja vil begynne å drikke igjen, fordi du ikke kan utsette Tea og Gabriel for den usikkerheten.

Så fjernet hun tvilen og pekte på det futuristiske glasskipet som lå mellom Slottsskogen og Medicinarcentrum. «Det er Psykiatriens hus. Jeg har kontor i fjerde etasje, så neste gang kan du komme og besøke meg.»

«Jeg håper det ikke blir som pasient», smilte Johan. «Litt lysterapi kunne faktisk komme godt med.»

Hun hadde hørt spøken så mange ganger at hun bare hevet øyenbrynene litt.

De passerte thoraxkirurgisk avdeling, akuttmottaket og personalets kantine uten å si noe. «Det er inngang 70, mamma ligger i syvende etasje», forklarte hun og pekte til høyre. Den elleve etasjer høye bygningen var dekket av stillaser og omgitt av beskyttelsesgjerder, containere og byggematerialer i et uoversiktlig virvar. Høyt over det hele holdt to byggekraner vakt og forsvant inn i den tiltagende skumringen.

Ti meter før avkjørselen måtte hun stoppe da hun møtte en ambulanse og en sølvfarget Toyota sto parkert i veien. «Jeg ville ikke vært parkeringsvakt her», sa Nathalie og svingte inn på parkeringsplassen. «Når folk blir syke, bryr de seg ikke om hvor de står.»

«Det er det samme i Sundsvall», sa Johan. «Og jeg har sikkert bidratt til kaoset både en og to og tre ganger.» Han snudde seg mot henne. «Som du vet, har jeg litt problemer med sykehus.»

«Og blod», la hun til og parkerte så nær inngangen som hun kunne.

«Kanskje det er fobien jeg burde be deg om hjelp med.» De lo. Det var første gang på en uke for begge to.

Hun satte på håndbrekket og så på klokken. 17.45.

«Jeg skynder meg.»

«Hils fra meg hvis du vil», sa Johan.

«Da kommer hun bare til å få griller i hodet, men takk likevel.»

Johan fulgte Nathalie med blikket da hun med bestemte skritt forsvant gjennom dørene og inn i strømmen av personale og pasienter. Han tenkte at hans egne problemer med å føle seg både utestengt av og fanget i familielivet var trivielle sammenlignet med det Nathalie gikk gjennom.

Johan tok opp mobilen og sendte en tekstmelding til Carolina. Han spurte hvordan det gikk og sa at han lengtet. Deretter la han bort mobilen og følte seg fornøyd med at han ikke hadde spesifisert hva eller hvem han lengtet etter.

Han så seg rundt. Gate- og fasadebelysningen ble slått på. Det bleke lyset så unaturlig ut i skumringen og fikk både bygninger og brakker til å se mer øde ut enn de faktisk var. Johan ble overrasket over at mange valgte å sykle i dette været. Han la merke til hvordan sykehusbussene sendte pasientene inn og ut av inngangen, han så hvordan sjåføren av Toyotaen lenger opp i veien så bort når han så i hans retning. Mobilen dirret i jakkelommen. Carolina hadde svart med hjerte på meldingen hans. Fake it till you make it, tenkte han og følte at selv de mest utslitte flosklene av og til var sanne. Han ville holde familien samlet for enhver pris. Og et sted dypt inne i seg elsket han fortsatt Carolina.

Han fortsatte å følge med på inngangen og på mobilen. Han funderte på hvilken lydbok han skulle lytte til på toget, og lastet ned en ny krimroman og memoarene til Bob Dylan.

Da klokken var halv seks, kom Nathalie ut av dørene med samme energiske snert i steget som da hun gikk inn. Da hun var halvveis til bilen, møttes blikkene deres, og hun smilte det smilet som kunne gjøre ham mo i knærne selv når han satt.

«Hei, unnskyld at det tok så lang tid», sa hun og satte seg. «Jeg møtte mammas kirurg, Isabella som jeg nevnte, og jeg måtte spørre hvordan det går med mamma.»

«Ikke noe problem. Hva sa hun?»

Nathalie festet sikkerhetsbeltet, pustet ut og så resignert på ham. «At skrumpleveren har utviklet seg og at verdiene er dårligere. Jeg må bestemme meg allerede i neste uke.»

«Det var leit å høre», sa han og la hånden på skulderen hennes. Hun nikket og så rett frem. Han så også ut, men holdt hånden i ro. De satt der en stund, helt til Nathalie nikket mot inngangen. «Der kommer Isabella, forresten.»

Johan så en slank, blond kvinne i 40-årene med neonfargede sykkelklær, reflekshansker, benvarmere, limegrønne skoovertrekk og en kamuflasjefarget Hövding-hjelm rundt halsen. Kvinnen gikk bort til sykkelstativet, så opp på himmelen og så lettet ut over at skyene hadde sprukket opp.

Nathalie satt med nøkkelen rett ved tenningen og fulgte Isabella med et fraværende blikk. Johan innså at hun trengte å samle seg.

Mens Isabella lente seg frem og låste opp en racersykkel i samme grønnfarge som skoovertrekkene, startet Nathalie bilen og begynte å rulle fremover, fortsatt taus og fortapt i tanker. Toyotaen kjørte noen meter frem og stoppet.

Nathalie stoppet ved sykkelstativet. «Jeg lurer på om jeg skal si at jeg har bestemt meg», sa hun, kanskje mest til seg selv.

Johan snudde seg mot henne. «Er det ikke for tidlig? Det er en stor avgjørelse, og ikke noe du bør forhaste deg med.»

«Du har rett. Men denne fordømte usikkerheten gjør meg gal.»

Nathalie så ut på Isabella, som strakte armene over hodet og så oppover veien. Johan hadde igjen lyst til å legge hånden på Nathalies skulder, men så tenkte han på Carolina og barna og lot være.

Et høyt smell trengte gjennom glass og metallplater og fikk bilen til å vibrere.

Johan kjente blodet fryse til is. Han kjente igjen lyden med en gang. Det var lyden av et skytevåpen.

Isabella tok seg til magen og falt på kne. Johan så mot Toyotaen. Sjåføren trakk en pistol inn gjennom vinduet, som var rullet ned. Han hadde på seg en svart finlandshette med runde hull til øynene. Selv om bilen befant seg i mørket mellom to gatelykter, kunne Johan tydelig se det brennende blikket.

I tre sekunder stirret skytteren vekselsvis på Johan og på Isabella mens vinduet gled opp. Så spant Toyotaen av gårde i full fart i retning sentrum, samme vei som de nettopp hadde kommet fra.

«Helvete!» ropte Johan. «Gi meg bilnøklene.»

Nathalie dyttet nøkkelen inn i hånden hans og åpnet døren. «Isabella!» ropte hun med en desperasjon i stemmen som Johan aldri hadde hørt før.

Uten å se seg tilbake løp Nathalie mot Isabella, som sank ned på asfalten og buktet seg som en orm ved siden av den veltede sykkelen.

«Ring 112», ropte Johan til Nathalie mens han løp rundt bilen og kastet seg inn i førersetet.

I samme øyeblikk som han så Toyotaen forsvinne ned bakken mot sentrum, ga han gass.

